News Update: จีนไม่กลัวโควิดระบาดระลอกสอง เผยประชากร 80% ติดโควิดไปแล้ว แม้มีผู้เสียชีวิตเพิ่มเกือบ 13,000 ราย ในสัปดาห์เดียว - FINNOMENA
ผู้เชี่ยวชาญจีนเผยว่าโอกาสที่โควิดจะกลับมาระบาดใหญ่ในจีนภายในระยะ 2- 3 เดือนหน้า อาจเป็นไปได้น้อย เพราะตอนนี้ราว 80% ของประชากรจีนติดเชื้อไปแล้ว รายงานล่าสุด มีผู้เสียชีวิตเพิ่มเกือบ 13,000 ราย
23 ม.ค. 2566

ผู้เชี่ยวชาญจีนเผยว่าโอกาสที่โควิดจะกลับมาระบาดใหญ่ในจีนภายในระยะ 2- 3 เดือนหน้า อาจเป็นไปได้น้อย เพราะตอนนี้ราว 80% ของประชากรจีนติดเชื้อไปแล้ว รายงานล่าสุด มีผู้เสียชีวิตเพิ่มเกือบ 13,000 ราย
VOA Thai รายงานว่า อู๋ จุนโหย่ว หัวหน้าทีมนักระบาดวิทยา จากศูนย์ควบคุมและป้องกันโรคของจีน กล่าวว่า การเดินทางครั้งใหญ่ของชาวจีนในช่วงตรุษจีน อาจทำให้มีการติดเชื้อเพิ่มขึ้นในบางพื้นที่ แต่โอกาสที่จะเกิดคลื่นการระบาดใหญ่ระลอกสองไม่น่ามีความเป็นไปได้ในระยะเวลาอันใกล้ เนื่องจาก 80% ของประชากร 1,400 ล้านคนติดเชื้อโควิดไปแล้ว
ขณะที่ทางการจีนรายงานว่า ระหว่างวันที่ 13-19 ม.ค. มีผู้เสียชีวิตจากโควิดในโรงพยาบาลเกือบ 13,000 คน
โดยก่อนหน้านี้ (19 ม.ค.) คณะกรรมาธิการด้านสาธารณสุขแห่งชาติจีน (National Health Commission-NHC) ระบุว่าจีนผ่านพ้นจุดสูงสุดในแง่จำนวนผู้ป่วยจากโควิดไปแล้ว และได้เปิดเผยตัวเลขผู้เสียชีวิตจากโควิดที่เกือบ 60,000 คน อ้างอิงจากข้อมูลเมื่อสิ้นสุดวันที่ 12 ม.ค. หนึ่งเดือนหลังจากจีนผ่อนคลายมาตรการโควิดไป
อย่างไรก็ตาม ผู้เชี่ยวชาญบางส่วนมองว่า ตัวเลขดังกล่าวอาจไม่ได้สะท้อนภาพรวมผลกระทบของโควิดในวงกว้าง เนื่องจากไม่ได้นับตัวเลขผู้เสียชีวิตที่บ้าน และยังมีประเด็นที่แพทย์จำนวนมากในจีนไม่ระบุว่า โควิดเป็นสาเหตุการเสียชีวิตของผู้ป่วยอีกด้วย
ด้านผู้จัดการออนไลน์รายงานว่า ค่าใช้จ่ายของฌาปนสถานสำหรับสิ่งของต่างๆ เช่น ถุงบรรจุศพไปจนถึงเตาเผา เพิ่มขึ้นในหลายมณฑล ซึ่งเป็นหนึ่งในสิ่งบ่งชี้ผลกระทบจากโควิดในจีน
โดยผู้เชี่ยวชาญกังวลเกี่ยวกับประชาชนในชนบทที่สถานพยาบาลขาดแคลนเครื่องไม้เครื่องมือเมื่อเทียบกับพื้นที่ที่มั่งคั่งกว่า ขณะที่คนจีนนับล้านพากันเดินทางกลับบ้านเกิดเพื่อฉลองเทศกาลตรุษจีน
อ้างอิง:
https://www.voathai.com/a/china-says-covid-outbreak-has-infected-80-of-population/6929189.html 
https://mgronline.com/around/detail/9660000006805
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
โควิดจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA